OpenLLM-France/wikimedia huggingface dataset:
# Farsàlia (obra)

La Farsàlia (originalment en llatí Pharsalia, també coneguda com a Bellum Ciuile) és un poema èpic en hexàmetres escrit per l'autor romà Marc Anneu Lucà.
L'obra consta de 10 llibres, tres dels quals es van publicar l'any 62 i els altres després de la mort de Lucà l'any 65. Tracta de la guerra civil entre Juli Cèsar i Gneu Pompeu i rep el nom de Farsàlia per la comarca de Tessàlia on es va lliurar la batalla decisiva la «Batalla de Farsàlia», que va guanyar Juli Cèsar. El proemi de l'obra conté un elogi de Neró, però el poeta va ser víctima dels canvis de pensament de l'emperador, perquè va mostrar-se crític amb algunes de les seves accions. L'obra, quan Lucà va morir, explicava l'estada a Egipte de Cèsar al desè llibre, que és més breu que els altres. El títol que Lucà li va donar era Bellum Ciuile, però al llibre IX l'anomena Pharsalia nostra, nom que després, en els manuscrits, es va aplicar a l'obra.
És una obra escrita en defensa de Pompeu, a qui considerava el valedor de la República, davant de Cèsar que es volia nomenar dictador perpetu. El poema té un marcat caràcter republicà i es troba influït per l'estoïcisme. Les seves fonts són sobretot Titus Livi, i una obra històrica, avui perduda, sobre aquest tema que va escriure el seu avi Marc Anneu Sèneca.
Estilísticament és d'una gran elaboració retòrica. A diferència d'altres obres narratives romanes des de Nevi i Enni, no fa intervenir als déus en cap moment. A l'antiguitat es va usar com a llibre escolar i era molt conegut a l'Edat Mitjana.

## Referències

* ↑ Bickel, Ernst. Historia de la literatura romana. Madrid: Gredos, 1987, p. 482-483. ISBN 8424908538.

## Llocs externs
### Exemplars en llatí

* M. Annaei Lucani Pharsalia siue De bello ciuili Caesaris et Pompeii lib. X. Ex emendatione UC. Hug. Grotii cum eiusdem notis. Venetiis: apud Nicolaum Pezzana, 1683.
* Text complet de la Pharsalia via The Latin Library
* Edició de Housman de la Pharsalia via HathiTrust

### Exemplars traduïts

* Text complet en anglès de la Pharsalia via Medieval and Classical Literature Library
# Posició anatòmica estàndard

Pel que fa als animals amb simetria bilateral, entre els quals s'inclouen els vertebrats, s'estableix que la posició anatòmica estàndard (o positura anatòmica estàndard) és aquella en què l'animal està parat, dret i mirant endavant.
Pel que fa als humans, la posició anatòmica estàndard segueix les pautes indicades per a la resta de vertebrats, però, com bípedes, inclou els següents elements: el cos erecte (a peu dret), amb la cap i coll també erectes, mirant al capdavant, cap endavant, amb els braços estesos cap avall, a cada costat del cos, amb els palmells de les mans donant cap endavant (avantbraços en supinació), les puntes dels dits mirant al capdavant, les cames esteses i lleument separades (en abducció), i els turmells i peus igualment estesos (de puntetes, amb la punta del peu assenyalant cap al front). En relació a la cara, aquesta queda mirant al capdavant. En aquesta posició, el ventre (palmell) de cada mà és de situació 'ventral' o anterior, mirant cap endavant, però la planta de cada peu (ventre) mira cap enrere i és de posició dorsal o posterior.

## Referències

* ↑ Campbell and Reece (2005)
# Luci Fufi

Luci Fufi (en llatí Lucius Fufius) va ser un orador romà que era més gran d'edat que Ciceró però del que va ser contemporani. Probablement formava part de la gens Fúfia.
L'any 98 aC va acusar Mani Aquil·li d'extorsió durant el seu govern a Sicília el 101 aC, però l'acusat, defensat per Antoni l'orador va ser absolt, encara que hi havia proves de la seva culpabilitat. La seva oratòria era apassionada, característica que va conservar tota la seva vida fins que ja quasi no tenia veu per la seva avançada edat.

## Referències

* ↑ [https://quod.lib.umich.edu/m/moa/acl3129.0002.001/196?rgn=full+text;view=image;q1=FufiusSmith,+William+(ed.).+Dictionary+of+Greek+and+Roman+Biography+and+Mythology.+Vol.+II.++Boston:+Little,+Brown,+&+Comp.,+1867,+p. 186. ]
# Marc Gratidi

Marc Gratidi (en llatí Marcus Gratidius) d'Arpinium va ser un magistrat romà que va proposar una Lex Tabellaria a la que es va oposar Marc Tul·li Ciceró, l'avi de l'orador Ciceró, que estava casat amb Gratídia la germana de Marc Gratidi. Les qüestions sobre la llei van ser resoltes pel cònsol Marc Emili Escaure a favor de Ciceró.
Gratidi era un bon orador, de gran talent natural i expert en literatura grega. Era amic d'Antoni l'orador i el va acompanyar al seu govern de Cilícia l'any 102 aC. El 103 aC va acusar Gai Flavi Fímbria d'exacció (repetundae) a la província que Flavi Fímbria va governar l'any 104 aC, ja que era cònsol el 105 aC. Va morir a Cilícia l'any 102 aC en la lluita contra els pirates.

## Referències

* ↑ [https://quod.lib.umich.edu/m/moa/acl3129.0002.001/313?rgn=full+text;view=image;q1=GratidiusSmith,+William+(ed.).+Dictionary+of+Greek+and+Roman+Biography+and+Mythology.+Vol.+II.++Boston:+Little,+Brown,+&+Comp.,+1867,+p. 303. ]
# Llista de topònims de Bompàs

Llista de topònims (noms propis de lloc) de Bompàs (Rosselló).
Informació actualitzada per un bot. Els canvis manuals es perdran quan s'actualitzi!

## església

| imatge | Nom | Ubicat a | instància de | Detalls | coordenades | Protecció | Commons (més fotos) | Dades a WD |
| | Sant Esteve de Bonpàs | Bompàs | església | | 42° 43′ 58″ N, 2° 56′ 03″ E﻿ / ﻿42.7328055556°N,2.93408333333°E﻿ / 42.7328055556; 2.93408333333 15.9 msnm | | Église Saint-Étienne de Bompas | |
| | Sant Salvador de Canomals | Bompàs | església | | 42° 43′ 57″ N, 2° 57′ 12″ E﻿ / ﻿42.732514°N,2.953472°E﻿ / 42.732514; 2.953472 12 msnm | | | |

## Misc

| Nom | Ubicat a | instància de | Detalls | coordenades | Commons (més fotos) |
| Canomals | Bompàs | veïnat | | 42° 43′ 57″ N, 2° 57′ 12″ E﻿ / ﻿42.732514°N,2.953472°E﻿ / 42.732514; 2.953472 12 msnm | |
| Castell de Malpàs | Bompàs | castell | | 42° 43′ 57″ N, 2° 56′ 02″ E﻿ / ﻿42.732611111111°N,2.9339388888889°E﻿ / 42.732611111111; 2.9339388888889 16.2 msnm | |
| Tet | Pirineus Orientals | riu | Desemboca: mar Mediterrània Llarg: 115.8km Conca: 1369km² | 42° 42′ 48″ N, 3° 02′ 23″ E﻿ / ﻿42.713333333333°N,3.0397222222222°E﻿ / 42.713333333333; 3.0397222222222 | Têt |
| carrer de París | Bompàs | carrer | Anomenat per: París | | |
| casa de la vila de Bompàs | Bompàs | instal·lació Ús: seu del govern local | | 42° 43′ 49″ N, 2° 56′ 08″ E﻿ / ﻿42.7301552766347°N,2.93554515670844°E﻿ / 42.7301552766347; 2.93554515670844 fr:12 AV DE LA SALANQUE, 66430 BOMPAS | Town hall of Bompas (Pyrénées-Orientales) |
| cementiri de Bompàs | Bompàs | cementiri | | 42° 44′ 01″ N, 2° 56′ 12″ E﻿ / ﻿42.7337°N,2.9368°E﻿ / 42.7337; 2.9368 | |
# Marc Virgili

Marc Virgili o també Marc Virgini (en llatí Marcus Virgilius o Marcus Virginius), va ser un magistrat romà, germà o cosí germà de Tit Aufidi, que va viure al segle i aC.
Va ser elegit tribú de la plebs l'any 87 aC i a instigació del cònsol Luci Corneli Cinna, va acusar Luci Corneli Sul·la quan aquest està a punt de creuar a Grècia per anar a dirigir la guerra contra Mitridates VI Eupator. Sul·la el va ignorar i va sortir de Roma i va abandonar Itàlia. Plutarc l'anomena Virgini.

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 1263.
# Mèlet

Mèlet (en llatí Meletus, en grec antic Μέλητος "Méletos") fou un poeta tràgic grec destacat principalment com un dels acusadors de Sòcrates.
Era nadiu de la demos de Pitea i no era gaire conegut quan va fer l'acusació contra Sòcrates, però ja és esmentat per Aristòfanes com un autor que hauria escrit alguna obra a la seva joventut. Quan va acusar Sòcrates devia tenir uns 40 o 45 anys. Plató diu que ja era conegut com a poeta i suposa que l'acusació la va fer per un ressentiment personal, ja que Sòcrates el criticava a ell i a altres poetes, i també per obtenir notorietat. Plató l'anomena ἁγνώς ("ignorat"), potser pel seu poc mèrit, més que no pas per ser un desconegut. Aristòfanes el fa sortir a la seva obra Les granotes i el converteix en un dels ambaixadors enviats pels poetes de la terra als poetes de l'Hades.
La seva poesia era sovint eròtica, segons explica Epícrates d'Ambràcia. Suides diu que era orador, segurament per la seva acusació contra Sòcrates, i poeta. Mèlet va ser el que va presentar l'acusació davant de l'arcont, però segons un comentarista era el més insignificant dels acusadors. Els altres dos personatges que van acusar Sòcrates eren Anitos d'Atenes i Lícon, que sembla que van ser subornats per participar en la denúncia.
Després de la mort de Sòcrates els atenencs es van penedir de l'acusació i Mèlet va ser mort per lapidació com a principal instigador. Un Mèlet que va ser un dels acusadors de la profanació i la mutilació dels Hermes el 415 aC, després actiu partidari dels Trenta tirans i més tard acusador d'Andòcides, és probablement el mateix personatge.

## Referències

* ↑ Meletus a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 1020

## Vegeu també

* Juí a Sòcrates
# Canis lupus tundrarum

Canis lupus tundrarum és una subespècie del llop (Canis lupus), classificada com a tal pel zoòleg Gerrit Smith Miller l'any 1912. És un dels llops que més suporta les condicions atmosfèriques extremes, viu en llocs on la temperatura sensible oscil·la entre els –20 °C i els –100 °C. Habita al llarg de la costa àrtica del nord d'Alaska.

## Descripció

És un dels llops més grans de Nord-amèrica, i presenta dimorfisme sexual. Els llops de la tundra d'Alaska comparteixen moltes semblances, això fa que sovint es confonguin amb altres races de la zona, de grans dimensions, com el Canis lupus pambasileus o Llop d'Alaska, del qual es diferencien sobretot per la gran mandíbula i ullals dels de la tundra, llop canadenc o Canis lupus occidentalis (els llops que avui habiten el parc de Yellowstone) i el Llop de la tundra del Mackenzie o Canis lupus mackenzii, existeixen divergències d'opinió entre els experts, ja que alguns classifiquen el llop de la tundra d'Alaska dins d'alguna d'aquestes subespècies.
El seu pelatge és llarg (tot i que no tant com el del Canis lupus albus o llop siberià) i habitualment de color clar, tot i que també hi ha alguns exemplars que presenten colors foscos, incloent-hi el negre. La parella dominant de la llopada s'aparella al febrer.

## Ecologia

S'alimenta de cèrvids i d'altres ungulats, tot i que també pot alimentar-se d'animals més petits, com les llebres, i de fruits i d'altres aliments d'origen vegetal. La gestació dura entre 62 i 75 dies i la femella pareix una ventrada d'uns 4 cadells, en un cau, els quals seran criats per tot el grup.

## Referències

* ↑ Mammal Species of the World (anglès)
* 1 2 3 4 5 Cosmosmith (anglès)

## Bibliografia

* Wilson, D. E.; Reeder, D. M. (editors). Mammal Species of the World. A Taxonomic and Geographic Reference (en anglès). 2 volums. 3a edició. Baltimore: Johns Hopkins University Press, 2005. ISBN 978-0-8018-8221-0.

## Enllaços externs

* El llop de la tundra d'Alaska (anglès)
* Fotografies de les principals subespècies de llops del món (anglès)
* Fotografies d'aquest llop canadenc Arxivat 2012-06-14 a Wayback Machine.
# Omar Karami

Omar Abdul Hamid Karami (àrab: عمر كرامي, ʿUmar Karāmī) (An Nouri, prop de Trípoli, 7 de setembre de 1934 - Beirut, 1 de gener de 2015) va ser el primer ministre del Líban. Va servir com a primer ministre la primera vegada des del 24 de desembre de 1990, quan Selim al-Hoss va deixar el lloc, fins al 13 de maig de 1992, quan va dimitir després de manifestacions massives quan va col·lapsar la Lliura libanesa. Va prendre el comandament una altra vegada el 21 d'octubre de 2004 i va dimitir el 28 de febrer de 2005 entre protestes després de l'assassinat del primer ministre anterior, Rafik Hariri.
Era fill del polític libanès Abdul Hamid Karami i germà del polític libanès Rashid Karami, assassinat el 1987. Omar va entrar en política després de l'assassinat de Rashid. Ha estat membre del parlament com a representant de Trípoli des de 1991. Recolza la influència de Síria en la política del Líban.
Després de l'assassinat del primer ministre anterior, Rafik Hariri, el 2005, l'oposició del país va acusar Síria com a autors de l'assassinat, i va exigir que Síria tragués les seves tropes del Líban, la qual cosa el govern pro-sirià de Karami es va oposar. Alguns líders fins i tot van acusar al mateix govern de Karami d'estar involucrat en l'assassinat. Malgrat una llei contrària a les manifestacions, aquestes van proliferar a Beirut, i l'oposició va fer plans d'exigir un vot de no-confiança. Karami va anunciar el 28 de febrer de 2005 que el seu govern dimitia, encara que es quedaria en un paper temporal.
Deu dies després de la seva dimissió, després de manifestacions a Beirut que van recolzar a Síria, el President del Líban Émile Lahoud va nomenar a Karami de nou primer ministre el 10 de març i va demanar que formés un nou govern. Recolzat per la majoria dels representants, Karami va demanar que tots els partits s'ajuntessin per formar un govern d'unitat nacional.

## Referències

* ↑ «Mor als 80 anys l'ex primer ministre libanès Omar Karami». Europa Press, 01-01-2015 [Consulta: 1r gener 2015].
# Publi Comini

Publi Comini (en llatí Publius Cominius) va ser un cavaller romà nascut a Spoleto, que junt amb el seu germà (Luci o Gai Comini) va acusar Estiè (74 aC) i a Gai Corneli (66 aC), el darrer tribú de la plebs el 67 aC, de delicte de traïció (majestas).
El dia del judici els dos germans van ser expulsats de la ciutat. L'any 65 aC es van renovar les acusacions i Corneli va ser defensat per Ciceró (llavors pretor) i l'acusat va ser absolt. Va morir abans del 45 aC.

## Referències

* ↑ Smith, William (ed.). Dictionary of Greek and Roman Biography and Mythology. Vol. I. Londres: Walton and Maberly, 1841, p. 815.
# Romà Hispó

Romà Hispó (en llatí Romanus Hispo) va ser un retòric romà que va viure al segle i.
Per complaure als primers emperadors va encapçalar persecucions polítiques, adquirint mala fama. Les seves primeres actuacions daten de l'inici del regnat de Tiberi quan va donar suport a l'acusació de Crispí Cepió contra Grani Marcel. L'any 62, sota Neró, va acusar Sèneca dient que era un dels col·laboradors de la conspiració de Gai Calpurni Pisó, però Sèneca va aconseguir rebatre els arguments d'Hispó.

## Referències

* ↑ [https://quod.lib.umich.edu/m/moa/acl3129.0003.001/663?rgn=full+text;view=image;q1=RomanusSmith,+William+(ed.).+Dictionary+of+Greek+and+Roman+Biography+and+Mythology.+Volum III.++Boston:+Little,+Brown+&+Comp.,+1867,+p. 655. ]
# Salix reticulata

Salix reticulata, és una espècie de salze nan reticulat. És un arbust postrat que floreix a l'estiu.

## Hàbitat

A l'alta muntanya, generalment només per sobre del límit arbori des de 1700 fins a 2500 m d'altitud; ocasionalment arriba fins als 3.000 m. Sobre sòls calcaris i rocosos molt de temps coberts per la neu com a planta pionera.

## Distribució

Planta àrtica alpina. A Euràsia excepte Islàndia i les illes Svalbard. Es troba als Pirineus però manca al Caucas i l'Himàlaia. Durant la darrera glaciació el salze nana reticulat estva distribuït a les zones de baixa altitud d'Europa, on la temperatura mitjana anual era uns 10 °C inferior a la de l'actualitat. L'epítet específic reticulata, fa referència a la forma de xarxa dels nervis de les seves fulles.

## Varietats botàniques acceptades

* Salix reticulata var. nana Andersson
* Salix reticulata var. reticulata

## Sinònims

* Salix orbicularis Andersson

## Referències

* ↑ Bolliger, Markus; Erben M., Grau J., Heubl G.R.. Arbustos. Barcelona:Blume, 1990. ISBN 84-87535-15-1.
* ↑ En Epítetos Botánicos
* ↑ Salix reticulata a PlantList
# Terra de Bunge

Terra de Bunge (en rus Земля Бунге, Zemlia Bunge) forma part de l'illa principal de les Anjou (o Anjú), un subgrup de l'arxipèlag rus de Nova Sibèria, a l'Àrtida situat entre el mar de Làptev i el mar de la Sibèria Oriental.

## Descripció

Té una superfície de 6.200 km². És una plana desolada i sense vegetació, molt clarament desmarcada. A part d'una petita zona a l'extrem sud-est, no arriba als 8 m sobre el nivell del mar, per la qual cosa de vegades roman inundada.
Fou batejada amb aquest nom en honor del botànic rus Alexander von Bunge (1803-1890).

## Vegeu també

* Kotelni
* Faddèievski

## Referències

* 1 2 Kropotkin, Peter. «New Siberia Archipelago». A: Hugh Chisholm. Encyclopædia Britannica (en anglès). 19. 11a ed. Cambridge University Press, 1911.
* ↑ «Бунге земля». Gran Enciclopèdia Soviètica. [Consulta: 9 març 2024].
# Ademola Okulaja

Ademola Okulaja (Lagos, 10 de juliol de 1975 - Berlín, 16 de maig de 2022) va ser un jugador de bàsquet alemany d'origen nigerià.
Nascut a Nigèria, va arribar a Berlín, Alemanya, amb la seva família quan tenia només tres anys. Aler pivot de 2,06 metres d'alçada i 107 kg de pes, va debutar en el bàsquet d'elit el 1994 amb l'Alba Berlín. L'any 2010 va anunciar la seva retirada després de superar un càncer.
Okulaja va formar part de l'equip de la Universitat de North Carolina (1995-1999). on va coincidir amb Vince Carter i Antwan Jamison. En la seva carrera professional, va defensar els colors de diversos equips de la lliga espanyola (Bàsquet Girona, FC Barcelona, CB Málaga, València BC i Lucentum d'Alacant), a més d'equips alemanys (Alba Berlin -amb els que va guanyar una lliga i una copa Korac- i Brose Baskets), l'italià Benetton de Treviso i el rus Khimki BC. Va vestir la samarreta de la selecció alemanya en 172 ocasions, guanyant el bronze al Mundial de 2002. Va morir el 16 de maig de 2022 a Berlín, als quaranta-sis anys, després de deu anys de lluita contra un càncer, si bé no es coneix del cert la causa exacta de la seva defunció.

## Vegeu també

* Dirk Nowitzki

## Referències

* ↑ Álvarez, Robert «A la sombra de los líderes» (en castellà). El País [Madrid], 12-09-2007. ISSN: 1134-6582.
* 1 2 Audilet, Matt. «Basketball World Is Paying Tribute To Ademola Okulaja Today» (en anglès). The Spun. Sports Illustrated, 17-05-2022. [Consulta: 18 maig 2022].
* ↑ «ADEMOLA OKULAJA Profile» (en anglès britànic). Euroleague. [Consulta: 18 maig 2022].
* ↑ «Muere Ademola Okulaja a los 46 años» (en castellà). Marca, 17-05-2022. [Consulta: 18 maig 2022].
* ↑ «Trauer um Ademola Okulaja» (en alemany). AlbaBerlin.de, 17-05-2022. [Consulta: 18 maig 2022].
* ↑ «Mor Ademola Okulaja, exjugador del València Basket i Etosa Alacant». ÀPuntMedia.es, 17-05-2022. [Consulta: 18 maig 2022].
* ↑ «Mor l'exjugador del Girona i del Barça de bàsquet Ademola Okulaja als 46 anys». CCMA.cat, 17-05-2022. [Consulta: 18 maig 2022].

## Enllaços externs

* Fitxa a acb.com Arxivat 2010-05-04 a Wayback Machine.
* Fitxa a legabasket.it Arxivat 2016-03-03 a Wayback Machine.
* Fitxa a Euroleague.net
* Estadístiques NCAA a stasheet.com Arxivat 2009-09-12 a Wayback Machine.
# Chris Matthews

Christopher John "Chris" Matthews (nascut el 17 de desembre de 1945) és un presentador de notícies i comentarista polític estatunidenc, conegut pel seu programa popular, Hardball with Chris Matthews, que es transmet per la cadena de cable MSNBC. Els caps de setmana dirigeix el programa sindicat,The Chris Matthews Show. Matthews fa aparicions regulars com a comentarista en programes de la NBC i la MSNBC.

## Biografia

Matthews, nascut a Filadèlfia, és catòlic d'ascendència irlandesa. Va cursar batxillerat a La Salle College High School. Es va graduar el 1967 del College of the Holy Cross, i es va llicenciar en economia a la Universitat de Carolina del Nord a Chapel Hill.

## Candidatura al Senat

En el programa The Colbert Report del 14 d'abril de 2008, Matthews va parlar de la seva possible candidatura al senat per Pennsylvania. Quan va ser entrevistat per Stephen Colbert sobre les seves intencions, va declarar que hi ha diferència entre la gent famosa i els que treballen per al poble, i que és millor treballar per al poble. També va dir que en la seva infantesa somiava ser senador. Quatre dies després, el 18 d'abril de 2008, Matthews va dir a Bill Maher que havia pres la decisió de dedicar-se només a comentar les eleccions senatorials i no participar-hi.

## Llibres publicats

* Matthews, Christopher. Life’s a Campaign: What Politics Has Taught Me About Friendship, Rivalry, Reputation, and Success. 1st ed.. Nova York: Random House, 2007. ISBN 9781400065288 [Consulta: 24 setembre 2008].
* Matthews, Christopher. American: Beyond Our Grandest Notions. Nova York: Free Press, 2002. ISBN 0743240863 [Consulta: 24 setembre 2008].
* Matthews, Christopher. Now, Let Me Tell You What I Really Think. 1st ed.. Nova York: Free Press, 2001. ISBN 0684862360 [Consulta: 24 setembre 2008].
* Matthews, Christopher. Hardball: How Politics Is Played, Told By One Who Knows the Game. 1st Touchstone ed.. Nova York: Simon & Schuster, 1999. ISBN 0684845598 [Consulta: 24 setembre 2008].
* Matthews, Christopher. Kennedy & Nixon: The Rivalry that Shaped Postwar America. Nova York: Simon & Schuster, 1996. ISBN 0684810301 [Consulta: 24 setembre 2008].

## Enllaços externs

* Fitxa a MSNBC (anglès)
# Dane DeHaan

Dane DeHaan (Allentown, Pennsilvània, 6 de febrer de 1986) és un actor estatunidenc conegut per la seva interpretació a la sèrie d'HBO In Treatment i a la pel·lícula Chronicle (2012).

## Biografia

DeHaan va néixer a Allentown (Pennsilvània). El seu pare, Jeff DeHaan, és un programador d'ordinadors, i la seva mare, Cynthia Boscia, una executiva de mobles Knoll. Té una germana gran: Meghann. DeHaan va estudiar a Emmaus High School, a Emmaus (Pennsilvània), durant tres anys, i va estudiar a la Universitat d'Arts de Carolina del Nord fins a l'últim any. Es va graduar d'UNCSA el 2008. Graduat per la Universitat d'Arts de Carolina del Nord, Dane va començar una carrera cinematogràfica treballant a Amic, l'última pel·lícula del director nominat a l'Òscar en dues ocasions: John Sayles. El 30 de juny del 2012 es va casar amb l'actriu Anna Wood.

## Filmografia
### Cinema

* Amic (2010) - Gil
* At Risk (2010) - Cal Tradd
* The Front (2010) - Cal Tradd
* Chronicle (2012) - Andrew Detmer
* Lawless (2012) - Cricket Pate
* Lincoln (2012) - Soldado Blanco
* The Place Beyond the Pines (2013) - Jason Glanton
* Kill Your Darlings (2013) - Lucien Carr
* Metallica: Through the Never (2013)
* Devil's Knot (2013)
* Jack & Diane (2013) - Chris
* The Amazing Spider-Man 2 (2014) - Harry Osborn/New Goblin (Antagonista de Secundària)
* Valerian i la ciutat dels mil planetes (Valerian and the City of a Thousand Planets) (2017) - Major Valerian

### Televisió

* Law & Order: Special Victims Unit (un episodi, 2008) - Vincent Beckwith
* In Treatment (set episodis, 2010) - Jesse D'Amato
* True Blood (tres episodis, 2011) - Timbo

## Enllaços externs

* Dane DeHaan - Lloc web oficial
# Earl Monroe

Vernon Earl Monroe (Filadèlfia, Pennsilvània, 21 de novembre de 1944) és un exjugador de bàsquet estatunidenc que va disputar tretze temporades en la NBA. Va rebre el sobrenom de Jesus en els carrers de Philadelphia, canviat a Black Jesus (Jesús Negre) pels mitjans, i va ser anomenat Earl the Pearl (Earl la Perla) ja en la seua època de professional.

## Enllaços externs

* NBA Candy Store - New Candy Company fundada per Earl Monroe el 2013 (anglès)
* Web d'Earl "The Pearl" Monroe (anglès)
* Basketball Perfil del Hall of Fame (anglès)
* Rare Earl Monroe Film Clips a YouTube (anglès)
* Reverse Spin Records, "About Earl 'the Pearl' Monroe" (anglès)
# Fabienne Humm

Fabienne Humm (Zúric, 20 de desembre de 1986) es una centrampista de futbol internacional per Suïssa. Ha desenvolupat la seva carrera al seu país, i actualment juga al FC Zürich, on ha guanyat 5 Lligues i 4 Copes. Al Mundial 2015 va marcar contra Equador el hat-trick més ràpid de la història de la competició (47'-52').

## Trajectòria

* FC Schlieren (06/07 - 08/09)
* FC Zürich (09/10 - act)

## Referències

* ↑ «BBC Sport». Arxivat de l'original el 2018-09-14. [Consulta: 5 juliol 2016].